ททท.ร่วมมือกับหน่วยงานที่เกี่ยวข้องในอุตสาหกรรมท่องเที่ยว เร่งแก้ไขปัญหาฝุ่นละอองและมลภาวะทางอากาศ ผ่านโครงการเซเว่นกรีนคอนเซ็ปท์ เผยยังไม่มีผลกระทบต่อนักท่องเที่ยว
นายยุทธศักดิ์ สุภสร ผู้ว่าการ การท่องเที่ยวแห่งประเทศไทย (ททท.) เปิดเผยถึงแนวทางการรับมือปัญหาฝุ่นละออง PM 2.5 ในด้านการท่องเที่ยว ว่า ในปี 2561 ที่ผ่านมาการก่อสร้างและการลงทุนของภาครัฐที่มีผลมาจากการเติบโตของภาคเศรษฐกิจ ทำให้เป็นสาเหตุของการเกิดฝุ่นละอองและมลภาวะทางอากาศ ซึ่งไม่ใช่แค่ในประเทศไทยแต่ยังมีหลายประเทศทั่วโลกที่เกิดปัญหาดังกล่าว ซึ่งแต่ละประเทศได้มีมาตรการแก้ไขปัญหาในการลดฝุ่นละอองและมลภาวะทางอากาศอย่างเข้มงวด อาทิ จีน อังกฤษ อินเดีย และเกาหลีใต้ โดยการลดการก่อสร้าง การนำพลังงานสะอาดเข้ามาใช้ และห้ามรถยนต์ที่มีเครื่องยนต์ขนาดใหญ่หยุดวิ่งชั่วคราว เป็นต้น ในส่วนของประเทศไทย ทุกภาคส่วนได้ร่วมกันแก้ไขปัญหาดังกล่าวมาอย่างต่อเนื่อง ทั้งการฉีดละอองน้ำบนที่สูง การขอความร่วมมือให้ประชาชนใช้รถยนต์ส่วนบุคคลเครื่องยนต์ดีเซลเดินทางเข้ามาในพื้นที่กรุงเทพมหานครและจังหวัดปริมณฑลเท่าที่จำเป็น และการเพิ่มความเข้มงวดในการตรวจสภาพรถยนต์ประจำปี เป็นต้น            ขณะที่ ททท. ได้ขอความร่วมมือจากหน่วยงานที่เกี่ยวข้องในอุตสาหกรรมท่องเที่ยว คือการขอผู้ให้บริการรถสาธารณะแก่นักท่องเที่ยวจากผู้ประกอบการต่างๆ รวมทั้งที่กรมการท่าอากาศยาน และ AOT ให้ดับเครื่องยนต์ระหว่างจอดรอนักท่องเที่ยว โดยหวังว่ามาตรการนี้จะสามารถช่วยแก้ไขปัญหาได้ส่วนหนึ่ง รวมทั้งเร่งดำเนินโครงการเซเว่นกรีนคอนเซ็ปท์ โดยให้ปี 2562 เป็นปีที่มีการท่องเที่ยวอย่างมีความรับผิดชอบ ซึ่งเป็นกระแสที่นักท่องเที่ยวให้ความสนใจเป็นอย่างมาก        ทั้งนี้ ททท. คำนึงถึงสุขภาพของนักท่องเที่ยวและคนไทยทุกคน และยังคาดหวังว่าไม่น่าจะมีผลกระทบต่อความเชื่อมั่นของนักท่องเที่ยวที่จะเดินทางเข้ามาในไทย โดยคาดการณ์จำนวนตัวเลขนักท่องเที่ยวช่วงตรุษจีนระหว่างวันที่ 4-10 กุมภาพันธ์ นี้จะมีนักท่องเที่ยวเดินทางเข้ามาท่องเที่ยวในไทยกว่า 1 ล้าน 3 หมื่นคน เพิ่มขึ้นร้อยละ 8 สร้างรายได้กว่า 24,000 ล้านบาท เพิ่มขึ้นร้อยละ 11.5 เมื่อเปรียบเทียบหับช่วงตรุษจีนในปีที่ผ่านมา ส่วนตลาดในประเทศคาดว่าจะมีผู้เยี่ยมเยือนคนไทยเดินทางท่องเที่ยวไม่น้อยกว่า 8.27 แสนคน-ครั้ง และมีการใช้จ่ายหมุนเวียนกว่า 3,600 ล้านบาท